Lav et referat af nedenstående tekst:

Tekst:
På usædvanligste vis er stemningen til lørdagens valgdebat hos Quist Wine i Aalborg nærmest hyggelig med levende lys og italiensk vin i glassene. Den lille vinbar på Budolfi Plads er blevet indtaget af fire folketingskandidater, og da debatten begynder klokken 11 er alle tilhørerpladserne besat. Bagerst i lokalet sidder René Flou Nielsen. Han er kampagneleder for Jakob Axel Nielsen, der stiller op til folketinget for Det Konservative Folkeparti, og det er ham, der har arrangeret debatten. - Det er første gang, jeg er engageret i en valgkamp på denne måde, og det har været virkelig spændende, men vi har også haft rigtig travlt, siger han. En fungerende blæksprutte Allerede i sommer blev René Flou Nielsen spurgt, om han ville være kampagneleder for Jakob Axel Nielsen. På det tidspunkt havde han netop afviklet sin virksomhed, og han stod derfor i en situation, hvor han var i gang med at overveje, hvad næste kapitel i arbejdslivet skulle bringe. - Jakob er en garvet politiker og en ordentlig mand, der argumenterer sagligt for sine synspunkter, og derfor var jeg ikke i tvivl om, at jeg gerne ville hjælpe ham, siger René Flou Nielsen. Arbejdsopgaverne som kampagneleder er mange, og her i valgkampens slutspurt deltager de to ofte i syv - otte valgdebatter om dagen. - Jeg briefer Jakob i bilen, så han ved, hvor vi skal hen, og hvad der skal debatteres. Jeg styrer kalenderen, og jeg styrer kommunikation med pressen, hvis der er nogen, der ringer imens han er i en debat, siger René Flou Nielsen. De sidste dage inden valgkampen arbejder han fra klokken syv om morgenen til klokken 22 om aftenen. Frivilligt vel at mærke. Den store støtte går ikke ubemærket hen hos folketingskandidaten. - Når man har syv arrangementer på en dag, så er man nødt til at kunne hvile hovedet og kunne sidde i bilen og samle sine tanker, og det kan man ikke, hvis man også skal tænke over alt det praktiske. Derfor er det uundværligt med en kampageneleder som René ved sin side, siger Jakob Axel Nielsen (C). Valgkampen kommer først Venstres Marie Bjerre har også et korps af frivillige hjælpere i ryggen, og de seneste uger har hun tilbragt rigtig meget tid i selskab med Lasse Bjerne Sørensen, der er hendes kampagneleder. - Det betyder rigtig meget at sådan en som Lasse gider at hjælpe mig med at blive genvalgt til folketinget. Og det er så uundværligt, at have ham at sparre med undervejs i kampagnen. Jeg ville slet ikke kunne føre den valgkampagne, hvis jeg ikke havde sådan en som Lasse til at hjælpe mig, siger Marie Bjerre (V). - Den har stået på valgkamp, valgkamp, valgkamp. Mit studie er blevet en andenprioritet og flyer-uddeling, plakatophængning, virksomhedsbesøg og alt det andet kommer først. Det har været travlt, siger han, og sender en hilsen til sin studiegruppe, som er meget forstående i forhold til hans situation. Adspurgt til, hvorfor i alverden han vælger at bruge så mange kræfter på Marie Bjerres valgkamp svarer han prompte: - Fordi jeg gerne vil være med til at kæmpe for venstre og for Marie personligt. Jeg synes hun er rigtig dygtig, og jeg tror på, at hun kan gøre en stor forskel i Nordjylland, siger Lasse Bjerne Sørensen. Tilbage på vinbaren er kampagnelederen glad for, at han takkede ja til at være en del af holdet, da Jakob Axel Nielsen spurgte ham i sommer. - Det har været afsindigt spændende. Helt vildt. Jeg havde slet ikke forestillet mig, at det kunne være så givtigt.  Personligt har jeg fået rigtig meget ud af det, siger René Flou Nielsen. Om det har været anstrengelserne værd, det vil tiden vise - men der hersker ingen tvivl om, at kampagnelederen håber til det aller sidste. - Hvis Jakob bliver valgt, så bliver jeg kisteglad. På Jakobs vegne, på mine vegne. Og på vegne af alle de frivillige, der har hjulpet Jakob, siger René Flou Nielsen, og storsmiler ved tanken.

Referat:
De er over alt. I papformat i lygtepæle og på gadehjørner i levende live. Folketingskandidaterne. Men bag sig har de deres kampagnehjælpere og uden dem, kunne de ikke føre valgkamp.